Document ID: 32003R2198

Kommissionens forordning (EF) nr. 2198/2003
af 16. december 2003
om ændring af forordning (EF) nr. 464/1999 om gennemførelsesbestemmelser til Rådets forordning (EF) nr. 2201/96 for så vidt angår støtteordningen for svesker
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), senest ændret ved Kommissionens forordning (EF) nr. 453/2002(2), særlig artikel 6c, stk. 7, og
ud fra følgende betragtninger:
(1) Kommissionens forordning (EF) nr. 464/1999(3) indeholder gennemførelsesbestemmelser til forordning (EF) nr. 2201/96 for så vidt angår støtteordningen for svesker.
(2) For at skærpe minimumsprisordningen bør det præciseres, at indholdet af affald ikke må indgå i beregningen af den pris, som forarbejdningsvirksomheden har betalt.
(3) Kontrolmekanismerne i forbindelse med produktionsstøtteordningen for svesker bør forbedres ved at gøre bestemmelserne om medlemsstaternes kontrol af råvarer klarere.
(4) Forordning (EF) nr. 464/1999 bør ændres tilsvarende.
(5) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Forarbejdede Frugter og Grøntsager -
UDSTEDT FØLGENDE FORORDNING:
Artikel 1
I forordning (EF) nr. 464/1999 foretages følgende ændringer:
1) Artikel 2 affattes således:
"Artikel 2
Som betingelse for betaling af den støtte, der omhandles i artikel 6a i forordning (EF) nr. 2201/96, skal sveskerne opfylde kravene i bilag I, del B, og være fremstillet af tørrede blommer, der opfylder kravene i bilag I, del A, og for hvilke minimumsprisen er betalt fuldt ud på basis af de leverede mængder uden affald."
2) Artikel 6 affattes således:
"Artikel 6
Medlemsstaterne træffer de nødvendige foranstaltninger, bl.a. gennem kontrol af lagerregnskaberne, for at sikre, at de samlede mængder, som markedsføres eller oplagres af de enkelte forarbejdningsvirksomheder, stemmer overens med de mængder, som der er ydet støtte for."
3) I bilag I affattes del B, kapitel I, punkt 3, således:
"3. Partierne med svesker skal godkendes af forarbejdningsvirksomheden, når de ankommer til virksomhedens anlæg, mens en repræsentant for producentorganisationen er til stede, og skal sorteres efter størrelse, medmindre de er bestemt til industriel brug."
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. december 2003.

Labels: 3
17
19
5